Zápisnica  zo zasadnutia Obecného zastupiteľstva obce                  Zemianske Kostoľany dňa 29. 4. 2013

Prítomní: poslanci OZ a občania podľa prezenčnej listiny
Neprítomný: Ing. Jozef Krett, hlavný kontrolór obce

Program:
1.	Otvorenie.
2.	Určenie zapisovateľa a overovateľov zápisnice.
3.	Voľba návrhovej komisie.
4.	Kontrola plnenia uznesení z rokovaní obecného zastupiteľstva zo dňa 10.4.2013.
5.	Prenájom nebytových priestorov v budove zdravotného strediska za účelom prevádzkovania ambulancie všeobecného lekára.
6.	Prejednanie žiadostí.
7.	Diskusia.
8.	Uznesenia.
9.	Záver.

K bodu č.1 - Otvorenie.
Ing.J.Školíková – privítala všetkých poslancov OZ, občanov obce a otvorila zasadnutie OZ.  Hlavný kontrolór obce sa nedostavil, ani sa neohlásil, nemala informáciu o jeho neúčasti na zasadnutí OZ.
Prečítala program zasadnutia OZ, zo strany poslancov OZ nebol žiadny doplňujúci bod, preto požiadala poslancov o jeho schválenie.
OZ schvaľuje program zasadnutia OZ podľa predloženého návrhu.

K bodu č.2 - Určenie zapisovateľa a overovateľov zápisnice.
Ing.J.Školíková – za zapisovateľku určila Vieru Hulínyiovú, za overovateľov zápisnice A.Vrškovú a PaedDr.I.Plachú.

K bodu č.3 - Voľba návrhovej komisie.
Ing.J.Školíková – do návrhovej komisie navrhla za predsedu V.Matejova, za členov Ing.G.Kovača a Ing.B.Bajgara.
OZ volí návrhovú komisiu podľa predloženého návrhu.

K bodu č.4 - Kontrola plnenia uznesení z rokovaní obecného zastupiteľstva zo dňa 10.4.2013.
Ing.J.Školíková – predniesla uznesenia z minulého zasadnutia OZ, skonštatovala, že všetky sú splnené a priložené k zápisnici.
Osobne vypracovala správu o prijatí opatrení ku kontrole sociálneho fondu a a o plnení opatrení z vykonaných kontrol, boli zaslané hlavnému kontrolórovi poštou v termíne do 30.4.2013, čím bol dodržaný termín určený hlavným kontrolórom obce.

K bodu č.5 - Prenájom nebytových priestorov v budove zdravotného strediska za účelom prevádzkovania ambulancie všeobecného lekára.
Ing.J.Školíková – oboznámila poslancov o prijatí žiadosti od MUDr.Štefeka na prenájom priestorov ambulancie v ZS. Nakoľko nemá ešte dostatočný počet pacientov, bude ordinovať 4 dni v týždni okrem stredy. Ak sa počet  pacientov zvýši, bude ordinovať počas celého týždňa. Záleží aj od občanov, aby sa čím skôr prihlásili u obvodného lekára. Mudr.Marcinka už pacientov neprijíma, z dôvodu ich vysokého  počtu. Zároveň prosí občanov o rozšírenie tejto informácie medzi občanmi. Ide o priestory č.103, 104, 105, ktoré treba schváliť na prenájom MUDr.Štefekovi, ale nie na meno, ale na firmu, ktorého konateľom je on sám ako jediný konateľ.
Ing.B.Bajgar – tým pádom môže poveriť ordinovaním aj iného lekára?
Ing.J.Školíková – áno môže.
Ing.B.Bajgar – zároveň ďakuje starostke obce za snahu, ktorú vynaložila na obsadenie ambulancie novým obvodným lekárom. Doplnil, že do uznesenia treba vložiť aj nájom 1€/mesačne, bez energií a služieb spojených s nájmom.
Ing.J.Školíková – v priestoroch ambulancie sa nachádza inventár, ktorý je majetkom obce, ale aj inventár od MUDr. Šišku, ktorý je potrebný k lekárskym úkonom, preto navrhuje jeho odkúpenie do majetku obce. MUDr. Šiška navrhol sumu 3000,-€, po obhliadke ambulancie sa zistil ďalší inventár, ktorý sa pripočítal, ale odpočítali sa položky za inventár, ktorý je majetkom obce. Nakoniec sa dohodli na zostatkovej cene 2500,-€. Vykonala prieskum trhu, v akej sume sa dá zakúpiť nový inventár, navrhla zostatkové ceny a toto všetky zapracovala do tabuľky, ktorú pripravila a vytlačila poslancom. Neskôr tento inventár ponúknu novému doktorovi k odpredaju, alebo na prenájom.
Mgr.I.Melišková – pýta sa, či sa do nájomnej zmluvy uvedie aj inventár.
Ing.J.Školíková – áno, a bude mať predkupné právo na inventár.
Ing.B.Bajgar – pýta sa, či chce všetok inventár do prenájmu?
Ing.J.Školíková – áno, všetko si prenajíma, aj to, čo obec odkúpi od MUDr.Šišku.
OZ schvaľuje prenájom nebytových priestorov a zariadenia ambulancie v budove zdravotného strediska podľa predloženého návrhu.
OZ schvaľuje kúpu hnuteľného majetku – zariadenia ambulancie podľa predloženého návrhu.

K bodu č.6 - Prejednanie žiadostí.
Ing.J.Školíková – informovala poslancov, že pred samotným prideľovaním bytov je potrebné prijať uznesenia týkajúce sa výšky nájmu, výšky finančnej zábezpeky a výšky fondu údržby a opráv pre byty v nových bytovkách na Ul. Kpt. Weinholda.
Ing.P.Ďanovský – výška nájmu sa prepočíta podľa m2, návrh je 3,-€/m2/mesiac, výška finančnej zábezpeky je navrhnutá na výšku 4 mesačného nájomného (nájom + energie + služby), výška príspevku do fondu údržby je 0,5% nákladov obstarávacej ceny bytu ročne. Táto suma nie je navyše, ale je už zahrnutá vo výške nájmu.
OZ schvaľuje výšku nájmu v nájomných bytoch podľa predloženého návrhu.
OZ schvaľuje finančnú zábezpeku v nájomných bytoch podľa predloženého návrhu.
Oz schvaľuje Fond údržby a opráv bytových domov podľa predloženého návrhu.

Ing.J.Školíková – žiadosť od p.Rybárovej na kúpu pozemku pod jej stavbou a prenájom priľahlého pasienku. Ide o odkúpenie 62 m2 zastaveného pozemku rodinného domu, z dôvodu zlegalizovania stavby – stavebná komisia odporúča kúpu aj prenájom pozemku.
Ing.B.Bajgar – nevie, či je to vhodné, aby obec niekomu, kto si postaví stavbu na čierno, potom ju pomohla zlegalizovať odpredajom pozemku pod stavbou. Obec im to odpredá bez mihnutia oka, potom si tu každý môže robiť čo chce. Navrhuje text na konci uznesenia, týkajúci sa odpredaja z dôvodov hodných osobitného zreteľa zrušiť, obec nemusí vedieť, že je to zastavané, pozemok si môže kúpiť predsa kto chce.
Ing.J.Školíková – oznámila to poslancom, môže sa dať hlasovať o oboch návrhoch. Žiadateľ je povinná podať žiadosť o dodatočné stavebné povolenie, takže súčasné s tým bude začat priestupkové konanie, dôsledkom čoho bude vyrubenie pokuty. Nevylučujeme ani ostatných záujemcov o kúpu pozemku.
Ing.G.Kovač – nie je k pozemku ani prístupová cesta, museli by aj tak najskôr riešiť stavbu.
Ing.M.Rolinec – vytvoria precedens, bude musieť potom obec vyhovieť každému, ale na druhej strane proces vybavovania stavebného povolenia je veľmi zdĺhavý, nečudo, že ľudia začnú stavať skôr, ako ho majú vydané, alebo ho vybavujú dodatočne. Nič iné im asi neostáva, len jej pozemok odpredať.
Ing.J.Školíková – tak budú dva spôsoby hlasovania či jeden?
V.Oršula – keď bola žiadateľka prvýkrát vydatá, zabrali 3 parcely, ohradili si to, bol zásadne proti tomu, aby sa jej niečo prenajímalo, zdrží sa hlasovania, lebo je to proti jeho presvedčeniu.
OZ schvaľuje uznesenie zámer odpredať nehnuteľnosť TTP podľa predloženého návrhu.
OZ schvaľuje zámer prenajať nehnuteľnosť podľa predloženého návrhu.

Žiadostí komisií
Mgr.I.Melišková  - žiadosť o sociálnu výpomoc – doplnená, schválená komisiou podľa VZN 100,- €, prišli 3 žiadosti o pridelenie bytu, spolu 95 žiadateľov.
V.Oršula – bola doručená technická správa od J.Záhona, komisia si ho prizve na ústne jednanie, dostali aj jednu sťažnosť od p.Göröga, budú ju riešiť.
Ing.B.Bajgar – oznamuje, že komisia 22.4.2013 preverila podanie majetkového priznania starostky obce, bolo podané v termíne a je bez námietok komisie.

K bodu č.7 - Diskusia.
Ing.J.Školíková – prv než začne diskusia, oboznamuje občanov, že sa dozvedela, že údajen jednala nekorektne voči MUDr.Poliakovej, lebo jej údajne núkala 300,-€/ mesačne za nájom ambulancie, v prípade jej záujmu o ordinovanie v ZS. Dostala rovnakú ponuku ako MUDr.Štefek, a to 1,-€/ mesiac.
V.Oršula – dostali od p.Gašpara list, ale ako sa rozprávali na pracovnom zasadnutí, nie je vhodné, aby to preberali na verejnom OZ, je to porušovanie pracovnej disciplíny v ZŠ.
Ing.J.Školíková – pracovnú disciplínu riaditeľky ZŠ rieši ona ako zriaďovateľ, ale zamestnanci ZŠ sú v plnej kompetencii riaditeľky školy, ona jej nemôže do tejto kompetencie zasahovať.
PaedDr.I.Plachá – toto nie je ich vec na riešenie, ako OZ urobili pre to nadštandard, toto nepatrí na riešenie obci.
Ing.M.Rolinec – Rada školy zasadla, je z toho zápisnica, dostali odpovede na otázky. Čo sa týka nepodania žiadosti o dotáciu na prevádzku domova dôchodcov, škoda vznikla obci, je už len na OZ, či to podajú orgánom činným v trestnom konaní, alebo vytvoria šetriacu komisiu.
Ing.J.Školíková – na pracovnej porade sa poslanci dohodli, že má zabezpečiť účasť právneho zástupcu na pracovnej porade a on vysvetlí a oboznámi s možnosťami riešenia.
P.Papánek – otočená značka na Ul.Kpt.Weinholda
- parkovanie vozidiel na trávniku na Ul.Kpt.Weinholda, medzi tujami devastujú trávnik
- kúpalisko – možnosť zasypania a vytvorenia parkovacích miest
- zrušenie detského ihriska, nepozná dôvod, je tam veľa malých detí
- vybudovanie lavičiek pre starších obyvateľov obytnej časti
- prenájom zeleniny – mal si dať všetko ošetriť písomne a nie len ústnou dohodou, teraz banuje, dôvodom vlhnutia bolo zrejme aj to, že 3 týždne pršalo do otvorenej strechy kúrie a nikto sa o to nezaujímal, znehodnocoval sa obecný majetok a nebol za to stíhaný žiadny zamestnanec obce, ktorý nesie zodpovednosť za majetok obce.
Ing.J.Školíková – otočená značka – mohol kedykoľvek sa zastaviť na OÚ a nahlásiť stav, bolo by sa to hneď opravilo, nemusel čakať až do zasadnutia OZ.
Tuje na UL.Kpt.Weinholda neboli vypílené, aby mali ľudia kde parkovať, ale z dôvodu bezpečnosti prechádzania občanov okolo nich. Po zime boli porušené a hrozilo nebezpečenstvo pádu, opílili sa aj z dôvodu bezpečného prehľadu okolia najmä vo večerných hodinách. Na riešenie sídliska ako takého je už vypracovaná štúdia na parkovanie, áno namiesto kúpaliska budú parkovacie miesta a je aj navrhnuté detské ihrisko, ktoré bude z bezpečnostného hľadiska a podľa noriem EÚ vhodné pre hry detí. Staré preliezky boli zdemontované na podnet rodičov detí, aby nedošlo k úrazu na starých hrdzavých kovových preliezkach. Aj lavičky je predčasné v tomto čase usádzať, pokiaľ nevieme v akom rozsahu prebehne celé dopravné riešenie obytnej časti. Ale bude sa o tejto možnosti uvažovať.
Čo sa týka prenájmu zeleniny, žiadny zamestnanec obce nie je zodpovedný za nehnuteľný majetok obce, nemá ho na žiadnej karte, za majetok obce je zodpovedné vedenie obce.
Ing.B.Bajgar – hospodárenie s majetkom nie je v súlade so zákonom, dokazuje to aj správa hlavného kontrolóra z roku 2010, inventár obce je bez zodpovedných pracovníkov, opatrenia neboli doteraz splnené.
P.Husárová – pýta sa komisie životného prostredia – či dali povolenie na opílenie konárov 10 m zo stromu, podala fotografie stromu pred opílením a po opílení komisii, chce vyjadrenie od poslancov OZ, pretože sa im vôbec nepáčilo rozhodnutie Ing.J.Školíkovej.
Ing.B.Bajgar – Ing.Školíková vydala rozhodnutie na opílenie stromu, je odborne spôsobilá na tento úkon, oni nemajú na toto kompetencie, nemajú odbornosť.
Ing.J.Školíková – môže sa vyjadriť? Konce pozemkov záhrad susedov Husárových a Borkových lemujú vysoké porasty stromov, ktoré rodine Borkových zatieňujú dom aj pozemok, vytvárajú vlhnutie a nepriaznivé hygienické podmienky, hrozí pri prírodnej smršti poškodenie súkromného majetku. Pozemok, a tým pádom aj stromy sú majetkom vodohospodárov, pán Borko chcel upraviť koruny stromov, povolenie od vodohospodárov mal. Už v minulosti jeden strom opílil, rozvila sa koruna opäť a strom je pekný, nenarúša okolie a neohrozuje. Aj v obci sa tak stromy opilujú, nie sú tam výnimky.
Tu ide len o to, že sa to susedom nepáčilo, lenže oni nie sú ani vlastníkom priľahlého pozemku, dom majú postavený obďaleč, takže im stromy netienia, ani neohrozujú majetok.
P.Husár – vybavujú si odkúpenie priľahlého pozemku a ako budúci vlastníci majú právo sa k opíleniu vyjadriť, mali byť toho účastní,  vôbec sa neinformovala, akým spôsobom sa bude strom opilovať. Opiloval to kvôli bazénu a kvôli záhrade, bazén je prenosný a záhradu aj tak neobrába.
Ing.J.Školíková – oni nemali byť prečo prizvaní do konania, nie sú ani vlastníci pozemku, ani účastníci konania, ani budúci vlastníci pozemku, nakoľko idú odkupovať pozemok od Slovenského pozemkového fondu, ktorý je susedným pozemkom so stromami. Je to vec názoru, lebo im sa to nepáči. Nezistila na mieste obhliadky žiadne porušenie zákona, stojí si za tým, v čom rozhodla a vie, že rozhodla správne. Komisia, ktorá má funkciu poradného orgánu, nemá kompetenciu kontrolovať odborne spôsobilú osobu, museli by si na miesto prizvať iného odborníka. Vlastník pozemku sa vyjadril za opílenie stromu, tak nie je o čom diskutovať.
V.Oršula – podnet dostala kompetentná osoba, poslanci ani nemusia vedieť o všetkých vypilovaných stromoch v obci, pretože ich je väčšie množstvo. Ak sa im to nepáči, môžu si dať urobiť znalecký posudok inej kompetentnej osobe.
V.Matejov – je predsedom komisie životného prostredia, ale žiadosti o výrub stromov posúvajú kompetentnej osobe, oni o tom nesmú rozhodovať.
P.Husárová – mal opíliť oba stromy, ako teraz vyzerajú, jeden je opílený a druhý nie. Je to poškodenie prírody.
Ing.M.Rolinec – aj keď sa vypilovali stromy na bytovkách, tiež sa im to nepáčilo, vyzeralo to tam ako v mesačnej krajine, ale teraz sú stromy pekne zazelenané a dobre vyzerajú.
Ing.J.Školíková – robí rozhodnutia bežne o výrube stromov, robí ich ročne viac a bolo zatiaľ všetko v poriadku.
P.Papánek – súhlasí s rozhodnutím starostky obce, aj s jej odborným výkladom, jelša je alergén, odroda plevel, robí sa bežne rez na hlavu, strom roky nerodí a netvorí alergén. Treba tak upraviť aj ostatné, on osobne by ho ešte o 5 m skrátil.
Ing.J.Kováč – chce vedieť aký je návrh na odstránenie škody 134 000,-€, čo je v prepočte na SK okolo 4 milióny. Ako to bude Ing.G.Kovač riešiť, či prevodom na účet mesačne, alebo platbou v hotovosti, či poštovou poukážkou? Za tie peniaze sa mohol riešiť katastrofálny stav chodníkov v obci a nákup počítačov do MŠ a ZŠ.
Ing.G.Kovač – odmieta takéto reči a napádanie, žiada starostku obce o vzatie slova Ing.J.Kováčovi.
Ing.J.Kováč – prečítal časť zmluvy, podpísanú Ing.Goranom Kovačom dňa  8.3.2013 o pridelení financií na DSS obci, pričom už vtedy vedel, že obec tie peniaze nedostane. V centre obce je ešte stále osadená tabuľa z revitalizácie obce, ktorá je príliš veľká a vôbec by nemusela byť, pretože veľká tabuľa sa robí až nad náklady 500 000,-€ a tu boli náklady na revitalizáciu 495 000,-€, kde stačila tabuľka o rozmeroch 20x30 cm. Pýta sa, dokedy tam bude tá veľká 2 metrová tabuľa.
Čo sa týka vzdania sa funkcie predsedu stavebnej komisie V.Oršulu – prečítal zo zákona citát o vzdaní sa mandátu poslanca, ktorý ale nie je možné vziať späť a dať sa znovu zvoliť.
Na minulom OZ to bolo ako kabaret, najprv sa vzdáva, potom to zasa prijme, ešte aj za seba hlasuje, nemá žiadnu podporu občanov, získal 23 hlasov vo voľbách.
Ďalej nerozumie, ako nemohli prísť na tzv. skryté vady pri rekonštrukcii MŠ, bolo to zabudované v zemi, alebo len v krove. Na vady sa malo prísť pred podaním výzvy a nie počas prác. To si projektant nemôže dovoliť urobiť takú škodu, práce navyše sa musia znovu vysúťažiť, voči projektantovi treba vzniesť sankcie, koľko sú rozpočty navyše?
Ing.J.Školíková – ešte nemá dodané rozpočty.
Ing.J.Kováč – lebo bežne sa tak robí, kto určuje dodatky, dobre sa na nich nabalí.
Zaujíma ho, v akom štádiu je riešenie cesty Partizánska, že boli sľúbené financie 30 000,-€ na rekonštrukciu z VÚC.
Ing.J.Školíková – čo sa týka dotácie DSS – na každej pracovnej porade riešia tento problém, no nikto si netrúfne povedať meno zodpovednej osoby. Hlavný kontrolór dostal za úlohu možnosti riešenia, vyvodenie zodpovednosti, je aj na OZ, ako rozhodne.
Tabuľa v centre obce – je udržateľnosť projektu na 5 rokov, tento termín tam tabuľa musí byť usadená.
Rekonštrukcia Ul.Partizánska je v rozpočte VÚC v tomto roku.
Ing.B.Bajgar – komisie sú poradný orgán a správajú sa v zmysle štatútu obce, vzdanie sa predsedu komisie nemá nič spoločné so zákonom o vzdaní sa funkcie poslanca OZ.
To že bol navrhnutý spätne, to právom sa poslancovi nemôže vziať, bol právoplatne OZ znovuzvolený.
Chyba pri skrytých vadách nie je v stavebnej komisii, ani v Ing.Ďanovskom, po odkrytí strechy sa prišlo na chyby, robil to projektant, budova je rokmi zdevastovaná, rekonštrukcia sa stále oddiaľovala.
Ing.J.Kováč – neobviňuje nikoho, len projektanta, robí sa sondáž predsa na každom metri, keď sa má vypracovať cenová ponuka.
Ing.P.Ďanovský – bol s projektantom na stavbe práve vtedy, keď sondáže robil, smola bola v tom, že netrafil presne to miesto, kde boli skryté vady. Nedalo sa na mieste presne určiť, dal to projektant aj do zápisu, všetko je podložené, na vady sa prišlo až po odkrytí strechy.
Dohoda bola, aby bolo zachované čo najviac z pôvodnej stavby, je to všetko aj zmluvne zdokumentované. Nové nacenenie robia s výraznou zľavou.
Ing.M.Rolinec – už len potom môžu posúdiť a skontrolovať, či to nebolo neúmerne navýšené.
T.Školna – prišiel kontajner k Francovi a o 2 hodiny bol úplne plný nábytkom.
Ing.P.Ďanovský – kontajner je práve na takýto odpad určený, je to forma vývozu odpadu.
T.Školna – sú kontajnery aj plné konárov, bol skoro prázdny len s navýšenými konármi, či by nebolo lepšie určiť vývoz nábytku tiež v jeden deň ako separovaný odpad a odvážať to autom na skládku.
Ďalej sa chce spýtať, kedy sa bude konečne rekonštruovať cesta na Ul.B.Nemcovej smerom na bývalé ŠM, 16.10.2010 dávali petíciu na rekonštrukciu, v roku 2011 dávali žiadosť znovu, boli aj financie v rozpočte obce vo výške 204 000,-€, na IBV 133 000,-€.
Je rok 2013 a stále sa nič nedeje, cesta je v katastrofálnom stave, už nie je ani kadiaľ obchádzať. Má rozpočty z rokov a všade je suma 132 000,-€.
Ing.B.Bajgar – to má rozpočet na novú IBV cestu.
PaedDr.I.Plachá – táto rekonštrukcia cesty je v rozpočte zahrnutá na rok 2015 sumou 124 000,-€.
Ing.J.Školíková – rozpočet sa často mení podľa dôležitosti investičných akcií, ten schvaľuje OZ.
Ing.G.Kovač – poopravil sumu na rekonštrukciu cesty – je tam na rok 2015 suma 244 000,-€.
S.Plachý – 21.4.2013 – Turnaj Energetik – ďakuje starostke obce za účasť, zároveň aj poslancom, ktorí sa zúčastnili, prezentácia obce bola na vysokej úrovni, členovia pripravili hodnotné ceny, za finančný príspevok ďakujú obci, za ušetrené financie pripravia a podporia 40.výročie otvorenia DK SNP.
Ing.J.Školíková – ďakuje členom krúžku Energetik za reprezentáciu obce, len by si do budúcna želala väčšiu účasť občanov našej obce.
Ing.M.Rolinec – vyjadril sa k vývozu odpadu a kontajnerov, bolo by možno dobré pouvažovať nad systémom vývozu v obci Bystričany, predsa nemôžu ľudia robiť súťaž, kto skôr kontajner naplní. Kým niektorí občania prídu z práce, kontajner je plný a už nemajú šancu na vyvezenie odpadu.
PaedDr.I.Plachá – toto všetko je otázka výchovy a uvedomelosti ľudí, niektorým je to jedno, je to možno aj dôvod na čierne skládky, ale za pokus by to stálo.
V.Matejov – súhlasí  Ing.Rolincom, je to pravda. Ľudia si ani neuvedomujú, ani sa nezaujímajú ako môžu a kde odpad vyvážať.

K bodu č.8 - Uznesenia.
19/13 Obecné zastupiteľstvo schvaľuje – program rokovania obecného zastupiteľstva podľa predloženého návrhu.
20/13 Obecné zastupiteľstvo volí – návrhovú komisiu v zložení : predseda Vladimír Matejov, členovia Ing. Goran Kovač, Ing. Bronislav Bajgar.
21/13 Obecné zastupiteľstvo schvaľuje – prenájom nebytových priestorov a zariadenia v budove zdravotného strediska, miestnosti č. 103, 104 a 105 pre MEDI-GP s.r.o., so sídlom Zlaté Moravce, Bernolákova 46, IČO : 47073357 zastúpená konateľom MUDr. Martinom Štefekom za výšku nájmu 1,- € za účelom prevádzkovania ambulancie všeobecného lekára. Výška nájmu bude prehodnotená v nasledujúcom kalendárnom roku.
22/13 Obecné zastupiteľstvo schvaľuje – kúpu hnuteľného majetku – zariadenia ambulancie všeobecného lekára, nachádzajúceho sa v miestnostiach 103, 104, 105 podľa priloženého zoznamu od predávajúceho MEDUR, s.r.o., so sídlom Inovecká 1724/5, 955 01 Topoľčany, IČO : 36 687 430, zastúpená MUDr. Ivanom Šiškom, konateľom za zostatkovú cenu 2500,- €. 
23/13 Obecné zastupiteľstvo schvaľuje – výšku nájmu 3,- €/m2 podlahovej plochy bytu v nájomných bytoch bytových domov súpisné a orientačné číslo 682/52 a 683/53 na ulici Kpt. Weinholda.
24/13 Obecné zastupiteľstvo schvaľuje – finančnú zábezpeku v nájomných bytoch bytových domov súpisné a orientačné číslo 682/52 a 683/53 na ulici Kpt. Weinholda vo výške 4-mesačného nájomného vypočítaného pre príslušný byt.
25/13 Obecné zastupiteľstvo schvaľuje – Fond údržby a opráv bytových domov  súpisné a orientačné číslo 682/52 a 683/53 na ulici Kpt. Weinholda vo výške 0,5% nákladov na obstaranie nájomného bytu.
26/13 Obecné zastupiteľstvo schvaľuje – zámer odpredať nehnuteľnosť, časť parc.č. 1127/1 trvalý trávnatý porast v k.ú. Zemianske  Kostoľany, a to novovytvorenú parc.č. 1127/25  zastavaná plocha o výmere 62 m2 podľa geometrického plánu č. 154/2011 zo dňa 8. 2. 2013, vyhotovenom GEOing, s.r.o., Šumperská 60, Prievidza z dôvodov hodných osobitného zreteľa a to, že odpredávaný pozemok je zastavaný stavbou rodinného domu.
27/13 Obecné zastupiteľstvo schvaľuje – zámer prenajať nehnuteľnosti, časť parc.č. 1127/1 trvalý trávnatý porast v k.ú. Zemianske Kostoľany, a to novovytvorenú parc.č. 1127/26 trvalý trávnatý porast o výmere 4276 m2 podľa geometrického plánu č. 12/2013 zo dňa 1. 2. 2013, vyhotovenom GEOing, s.r.o., Šumperská 60, Prievidza.
OZ berie na vedomie informácie predsedu komisie pre konflikt záujmov o splnení povinnosti štatutára obce a diskusné príspevky poslancov a občanov obce.

K bodu č.9 - Záver.
Ing.J.Školíková – body rokovania boli vyčerpané, poďakovala všetkým prítomným za účasť, zaželala ešte príjemný zvyšok večera a ukončila zasadnutie. Najbližší termín zasadnutia je podľa harmonogramu dňa 15.5.2013. Záver – 18,05 h.

Overovatelia zápisnice: 
PaedDr.I.Plachá               ........................................

A.Vršková                         .........................................

Zapísala:
Viera Hulínyiová               ........................................

V Zem.Kostoľanoch
Dňa: 7. 5. 2013
                                                                                                  	    Ing.Jana Školíková
                                                                                                    	         starostka obce